આત્મશ્રદ્ધાની સરવાણી આથી જીવતી રહેવી જોઇએ અને તે માત્ર અભિમાનનું સિંહાસન બની જવી નહીં જોઇએ. સામ્યવાદના પિતા કાર્લ માર્ક્સે ધર્મને ગરીબ અને અજ્ઞાન પ્રજાના અફીણ સાથે સરખાવ્યું હતું. અલબત્ત, આ રીતે તેઓ ધર્મને નિરર્થક અને અનિષ્ટ વસ્તુ તરીકે ઓળખાવવા માગતા હતા. માણસ ઈશ્વરમાં આસ્થાની ધાર્મિક માન્યતાથી સાંસારિક પરિતાપો હસતા મુખે વેઠી રોકે છે. માર્ક્સને આથી તે એક પ્રકારનું અફીણ લાગ્યું હશે, પણ તે માત્ર અંધશ્રદ્ધાનો નશો મટીને મનને અંદરનાં રસાયણો ઉત્પન્ન કરનારી ચેતનવંતી શ્રદ્ધા બને તે જોવાનું કામ આપણું છે.